KÄSKKIRI

	29.02.2024 nr 27	

Kinnisasja avalikes huvides omandamine

1.	ASJAOLUD JA MENETLUSE KÄIK

Kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punkti 14 ja lõike 2 ning kinnisasja avalikes huvides omandamise seaduse (KAHOS) § 4 lõike 1 punkti 19 ja § 7 alusel alustas Riigi Kaitseinvesteeringute Keskus 27.02.2024 kirjaga nr 5-3/24/986-1 menetlust, et riigikaitseliseks vajaduseks omandada Võru maakonnas Rõuge vallas Laossaarõ külas asuv Laossaare kinnisasi (kinnistusregistri registriosa nr 1328141, katastritunnus 69701:003:1570, pindala 2,38 ha, sihtotstarve maatulundusmaa) ning edastas pakkumuse kinnisasja kokkuleppel omandamiseks.

Kinnisasja avalikes huvides omandamise ese on Laossaare kinnisasi tervikuna ning omandamise riigikaitseline vajadus tuleneb asjaolust, et kinnisasi asub Kaitseväe Nursipalu harjutusväljal, selle laiendatud piirides. Nursipalu harjutusväli on asutatud Vabariigi Valitsuse 14.02.2008 korraldusega nr 79 „Kaitseväe Nursipalu harjutusvälja asutamine ja riigivara tasuta üleandmine“ (www.riigiteataja.ee/akt/12928067) ja laiendamine on otsustatud Vabariigi Valitsuse 20.10.2023 korraldusega nr 266 „Kaitseväe Nursipalu harjutusvälja laiendamine planeerimisseadust kohaldamata, keskkonnamõju hindamata jätmine ja Natura asjakohase hindamise algatamine“ (www.riigiteataja.ee/akt/321102023003). Kinnisasja omandab Eesti Vabariik (Kaitseministeeriumi valitsemisele). Laossaare kinnisasja omanikuna on kinnistusraamatusse 07.11.2008 sisse kantud OÜ Plangi Trans (registrikood10273584).

Pakkumuses toodud kinnisasja hüvitusväärtuse rohumaa osas määras kutseline hindaja 01.12.2023 eksperdihinnanguga ning metsamaa ja metsa väärtus on määratud Vabariigi Valitsuse 09.03.2023 määruse nr 22 „Kinnisasja erakorralise hindamise kord“ alusel, tuginedes 23.02.2023 kogutud takseerandmetele. Pakkumuses toodud hind sisaldab KAHOS § 11 lõikes 2 nimetatud tasu ning täiendavat hüvitist KAHOS § 15 lõike 3 ja § 17 lõike 1 alusel. Kinnisasja omanik vastas 28.02.2024 meilitsi, et nõustub pakkumusega.

2.	OTSUS

Lähtudes eeltoodust ning KAHOS § 1 lõikest 7, § 3 lõikest 3, § 4 lõike 1 punktist 19 ja § 6 lõikest 3, kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punktist 14 ja lõikest 2:

2.1	Omandada kokkuleppel omanikuga Võru maakonnas Rõuge vallas Laossaarõ külas asuv Laossaare kinnisasi (kinnistusregistri registriosa nr 1328141, katastritunnus 69701:003:1570, pindala 2,38 ha, sihtotstarve maatulundusmaa).

2.2	Tasuda kinnisasja omanikule Laossaare kinnisasja eest 33 519 eurot, millest:

a)	27 790 eurot on kinnisasja väärtus ja hüvitis saamata jääva tulu eest vastavalt KAHOS § 11 lõikes 2 sätestatule;
b)	5558 eurot on täiendav hüvitis kinnisasja omandamise kokkuleppe saavutamise eest vastavalt KAHOS § 15 lõikes 3 sätestatule;
c)	171 eurot on täiendav hüvitis kinnisasja menetluses osalemisega kaasnevate asjaajamise kulude eest vastavalt KAHOS § 17 lõikes 1 sätestatule.

2.3	Riigi Kaitseinvesteeringute Keskuse üldosakonnal korraldada kinnisasja müügilepingu sõlmimine kahe kuu jooksul pärast käesoleva otsuse kinnisasja omanikule teatavaks tegemist.

2.4	Kinnisasja ostmisega kaasneva notaritasu maksab Riigi Kaitseinvesteeringute Keskus.

2.5	Riigi Kaitseinvesteeringute Keskuse üldosakonnal teha vajalikud kanded riigi kinnisvararegistris.

2.6	Käskkirja peale võib esitada kaebuse halduskohtule 30 päeva jooksul arvates otsuse teatavaks tegemisest.

2.7	Käskkiri teha teatavaks kinnisasja omanikule, taristuosakonna harjutusväljade portfellijuhile ja üldosakonna riigivara valdkonna juhile ning Kaitseministeeriumi riigikaitse planeerimise osakonna hanke- ja taristupoliitika juhile.

(allkirjastatud digitaalselt)

Magnus-Valdemar Saar
peadirektor